สคร.9 นครราชสีมา ยืนยัน ผู้ป่วยโรคพิษสุนัขบ้า 2 ราย ได้รับการฉีดวัคซีนแล้ว ระบุ เจ้าของสุนัข-แมวไม่นำสัตว์เลี้ยงฉีดวัคซีนมีโทษตามกฎหมาย
สคร.9 นครราชสีมา ยืนยัน ผู้ป่วยโรคพิษสุนัขบ้า 2 ราย ได้รับการฉีดวัคซีนแล้ว ระบุ เจ้าของสุนัข-แมวไม่นำสัตว์เลี้ยงฉีดวัคซีนมีโทษตามกฎหมาย 



สถานการณ์การแพร่ระบาดของโรคพิษสุนัขบ้าในพื้นที่จังหวัดนครราชสีมา หลังมีการประกาศพื้นที่การแพร่ระบาด 9 อำเภอ จาก 32 อำเภอ และมีผู้เสียชีวิต 1 ราย ที่อำเภอสิงสาง นอกจากนี้ยังพบมีชาวบ้านที่อำเภอเสิงสางถูกสุนัขตัวเดียวกันได้ไปกัดชาวบ้านอีก 2 ราย จากการลงพื้นที่ของผู้รับผิดโรคพิษสุนัขบ้าของทางสำนักงานป้องกันควบคุมโรคที่ 9 นครราชสีมา ขอยืนยันว่าข้อมูลดังกล่าวเป็นเรื่องจริง และยืนยันว่า ขณะนี้ผู้ถูกสุนัขบ้ากัดทั้ง 2 ราย ได้เข้าสู่ระบบติดตามการรับวัคซีนของโรงพยาบาล และอยู่ในการดูแลของแพทย์เป็นที่เรียบร้อยแล้ว

 
นายแพทย์ธีรวัฒน์ วลัยเสถียร ผู้อำนวยการสำนักงานป้องกันควบคุมโรคที่ 9 นครราชสีมา กล่าวถึงโรคพิษสุนัขบ้าว่า เป็นโรคติดต่อจากสัตว์สู่คน ส่วนมากเกิดในสุนัขและแมว ติดต่อโดยสัตว์ที่ป่วยกัด ข่วน หรือเลีย ทำให้ไวรัสที่อยู่ในน้ำลายเข้าสู่ร่างกายผ่านทางบาดแผล หรือบริเวณริมฝีปากและนัยน์ตา หากละเลยไม่ไปพบแพทย์ที่โรงพยาบาลหลังถูกสัตว์กัดข่วน หรือเลียจะทำให้เสียชีวิตทุกราย  อย่างไรก็ตาม โรคพิษสุนัขบ้าสามารถป้องกันได้ โดยกรมควบคุมโรค กระทรวงสาธารณสุข ได้มีมาตรการในการป้องกันโรคพิษสุนัขบ้า คือ ผู้เลี้ยงสัตว์ทุกคนควรนำสัตว์เลี้ยงที่มีอายุตั้งแต่ 2 เดือน ไปฉีดวัคซีนป้องกันโรคพิษสุนัขบ้า และฉีดเป็นประจำทุกปี หากเจ้าของสัตว์เลี้ยงฝ่าฝืนไม่นำสัตว์เลี้ยงไปฉีดวัคซีน จะมีความผิดตาม พ.ร.บ.โรคพิษสุนัขบ้า พ.ศ.2535 ปรับไม่เกิน 200 บาท และฝากเตือนประชาชนอย่าไว้ใจลูกสุนัขหรือแมวที่เลี้ยงไว้ในบ้าน หากถูกกัด ข่วน หรือเลียผิวหนังที่มีแผล ให้รีบล้างแผล ใส่ยา ไปพบแพทย์ และฉีดวัคซีนให้ครบตามนัด หากพบเห็นสัตว์ป่วยตายผิดปกติห้ามนำมาชำแหละ จำหน่าย หรือปรุงอาหารรับประทาน เพราะเสี่ยงต่อการติดโรคจากสัตว์สู่คน รวมทั้งโรคพิษสุนัขบ้า หากมีความสำเป็นต้องสัมผัสสัตว์ ควรสวมถุงมือยางหรือถุงพลาสติกทุกครั้ง และทำลายทิ้งโดยการเผาหรือฝังอุปกรณ์ที่สัมผัสสัตว์หรือถุงขยะให้มิดชิด หากสงสัยโรคพิษสุนัขบ้า ส่งห้องตรวจกรมปศุสัตว์ หรือสำนักงานปศุสัตว์ใกล้บ้าน